Egte verhoudings - www.bybelkennis.co.za
by Coen Slabber · Published 12/06/2016 · Updated 10/05/2016
That is what marriage really means: helping one another to reach the full status of being persons, responsible and autonomous beings who do not run away from life. – Paul Tournier
Sommige mense bou mure om hulle om te verhoed dat ander mense te na aan hulle kom. Dit is nie hoe God wil hê dat ons moet lewe nie. God het ons vir Hom, maar ook vir mekaar gemaak. Na alles wat God gemaak het, sê Hy dat dit goed is, behalwe vir een. Nadat Hy vir Adam gemaak het sê Hy dat dit nie goed is vir hom om alleen te wees nie. Daarom maak Hy vir Eva as sy helper en metgesel. Toe sê Hy dat sy hele skepping goed is.
Ons kultuur maak dit maklik om mense op ‘n afstand te hou. In plaas van gesprekke verkies ons vinnige SMS’e en e-posse. Ons maak baie vriende op Facebook. Ware intieme vriendskap vereis meer as dit. Dit vereis ‘n dieper kommunkasie waarin ons die ander persoon se stem hoor en sy gesigsuitdrukkings sien. Ons weet nie net van mekaar nie, maar ken mekaar se harte. Christene het die potensiaal om egte vriendskappe te ontwikkel.
In sy finale opdragte voor sy kruisiging gee Jesus ‘n patroon vir vriendskappe (Johannes 15:12 – 15). Die fondament vir hierdie soort verhoudings kry ons in vers 12: Dit is my opdrag: Julle moet mekaar liefhê soos Ek julle liefhet. Om ander so lief te hê, moet ons aan vier vereistes voldoen.
Ons het sensitiwiteit nodig
In plaas daarvan dat ons met onsself en ons belangstellings en verantwoordelikhede besig bly, moet ons leer om bewus te wees van ander se behoeftes, hartseer, begeertes en laste. Almal van ons wil graag hoor dat iemand vir ons sal sorg. Die probleem is dat ons deur ons besige skedules beheer word.
Ons moet ons onderwerp
Wees uit eerbied vir Christus aan mekaar onderdanig (Efesiërs 5:21). Ware vriendskap is onmoontlik as die een persoon die ander oorheers. Ons moet ons vriende se sienings en voorkeure in ag neem. In plaas daarvan om die ander persoon te probeer verander of om die verhouding te beheer, moet ons leer om mekaar lief te hê en te aanvaar. God het elkeen van ons uniek gemaak.
Ware vriendskap vereis opoffering
Niemand het groter liefde as dit nie: dat hy sy lewe vir sy vriende aflê (Johannes 15:13). Ons mag nie ons lewens fisies vir ons vriende aflê nie, maar daar kom tye wanneer ons ons eie begeertes en planne moet opoffer om ‘n vriend se las te help dra. Vriendskap is nie altyd gemaklik nie. Ware vriende is bereid om te erken wanneer hulle verkeerd is en om vir vergifnis te vra.
Ek noem julle vriende, omdat Ek alles wat Ek van my Vader gehoor het, aan julle bekend gemaak het (Johannes 15:15). Jesus het vir drie jaar met sy dissipels saamgeleef. Gedurende hierdie tyd het Hy sy lewe, sy hart en sy Vader se woord met hulle gedeel. Dit is die oopheid wat in intieme verhoudings verwag word. Ons waag dit om kwesbaar te wees as ons ons aan ander openbaar.
Om hindernisse te bou, hou mense uit, maar dit verhoed ook die seëning wat die gevolg van Godgegewe vriendskappe is. In plaas van hindernisse moet ons geestelike vriendskappe bou – vriendskappe wat God se liefde vertoon en ons en ons vriende na sy beeld vorm.
Die tien gebooie: Wanneer meer minder is
Geneeskunde in die Bybel (2)
Die Handelinge van die Apostels: Festus se reaksie (26:24-32) – Francois Malan
Laaste 30 Dae: 14,704
Laaste 365 Dae: 254,672